 NA ALEX KALAMA  MAAFISA wanaoendeleza operesheni ya kufukua makaburi Shakahola, Kilifi na kutoa miili ya walioangamia katika hali tata leo Jumapili wamepata miili 18 katika makaburi saba. Kati ya miili hiyo 18, miili mitano ilipatikana imezikwa katika kaburi moja huku ndani ya makaburi matatu yakiwa na miili mitatu mitatu nayo makaburi mawili yakiwa na miili miwili miwili. Katika operesheni hiyo ambayo imeingia siku ya tatu, maafisa walipokuwa wanaendeleza shughuli ya kufukua makaburi, watu wanne walipatikana na kuokolewa wakiwa hai – wanaume wawili na wanawake wawili ambapo mwanamume mmoja alikuwa mtu anayeishi na ulemavu. Naye mwanamke mmoja amepatikana akiwa amedhofika huku maafisa wa polisi wakishuku kuwa baadhi ya walioaga ni kama walifanya kunyongwa ili kupoteza ushahidi. “Ukiangalia hii miili ambayo tumetoa hapa leo ni dhahiri ni ya watu ambao walikuwa na afya zao. Hawakai kama watu waliokufa kwa ugonjwa au njaa ila wanakaa kama ambao walinyongwa ili kupoteza ushahidi,” amesema mmoja wa afisa wa polisi ambaye hakutaka jina lake litajwe kwa sababu haruhusiwi kuongea na wanahabari. Chumba cha kuhifadhi maiti cha hospitali kuu ya Malindi hakina uwezo wa kubeba miili hiyo yote hivyo imewalazimu maafisa wa polisi kusafirisha miili mengine kaunti nyingine ili kuhifadhiwa kusubiri ifanyiwe upasuaji na uchunguzi katika maabara ya serikali. Tangu kuanza kwa operesheni hiyo hadi kufikia sasa mili 39 imepatikana katika makaburi 18. Kabla ya kuanza rasmi kwa shughuli ya kufukua makaburi, maafisa wa polisi walikuwa wamechunguza na kutambua makaburi 32 waliyoyawekea alama lakini sasa baada ya kuanza kwa operesheni ya kufukua makaburi hayo ili kutoa miili makaburi mengine mengi yametambuliwa katika shamba hilo linalodaiwa kuwa la mhubiri Paul Mackenzie lenye ukubwa wa ekari 800. Mmoja wa waliokuwa waumini wa dhehebu hilo – Bw Humphrey Ngonyo – amedai kuwa mwanamume alikuwa akienda na mke wake wakati akijiunga na dhehebu hilo. Alikuwa anaambiwa huyo si mke wake tena bali amtambue kuwa dadake kisha yeye anaozeshwa mke mwingine naye mke wake apewe mume mwingine. “Ulikuwa ukija kama umeoa Mackenzie anakuambia ‘kuanzia leo huyu sasa atakuwa dada yako; wewe tutakutafutia bibi’ na mke anaambiwa ‘huyu kuanzia leo ni kakako tutakupatia mume mwingine ambaye atakuwa mume wako’ na mambo yakawa hivyo,” amedai Bw Ngonyo. Kulingana na mzee wa mtaa wa kijiji cha Shakahola Bw Changwa Mangi ni kwamba wakati Mackenzie alipofika katika eneo hilo, alijitambulisha kuwa mkulima na alikaribishwa na baadhi ya wazee ambao walikuwa wakimiliki ardhi hiyo ya Chakama Ranch Phase 3. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  